13–17 metų salės ir paplūdimio tinklininkų motyvacija sportuoti
Authors: Kviklienė Renata , Rumševičius Arnas 
Published: November 2024

Motyvacijos reiškinys sportuoti tinklinį ir kitas sporto šakas yra svarbus, norint siekti ugdytinių gerų rezultatų ne tik sporte, bet ir skirtingose gyvenimo srityse. Ilgą laiką mokslininkus domina, kas asmenį paskatina vienokiai ar kitokiai veiklai, poelgiui bei kas nukreipia jo aktyvumą. Neradome mokslinių darbų, atliktų Lietuvoje, kur būtų tirta skirtingų sporto šakų – salės ir paplūdimio tinklininkų – motyvacija sportuoti, todėl aktualu tai išsiaiškinti. Tyrimo objektas – 13–17 metų amžiaus tinklininkų motyvacija sportuoti. Tyrimo subjektas – 13–17 metų salės ir paplūdimio tinklininkai (n = 216). Tyrimo tikslas – atskleisti 13–17 metų salės ir paplūdimio tinklininkų motyvaciją sportuoti. Tyrimo uždaviniai: 1. Nustatyti ir palyginti merginų ir vaikinų motyvaciją žaisti tinklinį. 2. Nustatyti ir palyginti tinklininkų motyvaciją sportuoti pagal amžiaus grupes. 3. Palyginti tinklininkų motyvaciją sportuoti pagal sporto šakas (salės, paplūdimio) bei nustatyti vyraujančią motyvacijos sportuoti rūšį. Tyrimu buvo siekiama nustatyti tinklininkių (-ų) motyvaciją sportuoti amžiaus, lyties ir sporto šakos (salės, paplūdimio tinklinis) aspektais. Sporto mokyklų tinklininkų motyvacijos sportuoti tyrimui buvo naudojama Lietuvoje taikoma (Grajauskas, 2008) Sporto motyvacijos skalė (SMS, The Sport Motivation Scale; Pelletier et al., 1995). Skalę sudaro dvidešimt aštuoni teiginiai, suskirstyti į septynias subskales, po keturis teiginius. Subskalės charakterizuoja sportininkų vidinę motyvaciją (VM), išorinę motyvaciją (IM) ir amotyvuotą elgesį. Tiriamąją imtį sudarė įvairių Lietuvos sporto mokyklų, tinklinio akademijų, tinklinio klubų 13–17 metų tinklininkai (n = 216). Tyrimas atliktas trimis pjūviais: 1) palyginti dviejų amžiaus grupių – 13–15 metų (n = 89) ir 16–17 metų (n =127) – tinklininkų rezultatai; 2) palyginti tinklininkių (n =144) ir tinklininkų (n = 72) rezultatai; 3) palyginti skirtingų sporto šakų – paplūdimio tinklinio (n = 96) ir salės tinklinio (n = 120) – sportininkų rezultatai. Gauti duomenys buvo susisteminti ir analizuoti. Statistinė duomenų analizė buvo atliekama naudojant „IBM SPSS Statistics 29.0.1.0“ programą. Nustatant tiriamųjų motyvacijos charakteristiką pagal subskales, buvo apskaičiuojami subskalių teiginių balų sumos aritmetiniai vidurkiai (M), standartiniai nuokrypiai (SD), Stjudento t kriterijus nepriklausomų imčių vidurkių lygybei nustatyti. Skirtumai tarp tyrimo kintamųjų laikyti statistiškai reikšmingais, esant ne didesnei kaip 5 proc. paklaidai (p < 0,05). Išvados: 1. Tyrimu nustatyta, kad tinklininkų ir tinklininkių vidinė motyvacija, išorinė motyvacija ir amotyvacija sportuoti yra panaši, reikšmingų rezultatų skirtumų tarp vaikinų ir merginų grupių nenustatyta. Lyginant tyrimo rezultatus tarp grupių motyvacijos subskalėse, nustatyta, kad merginų tinklininkių vidinė motyvacija – sužinoti, statistiškai reikšmingai aukštesnė nei vaikinų. Galima teigti, kad merginos yra labiau motyvuotos iš savęs, smalsesnės, joms teikia malonumą pats noras sužinoti, besimokant naujų dalykų. 2. Tyrimu nustatyta, kad jaunesnių (13–15 m.) ir vyresnių (16–17 m.) tinklininkų amžiaus grupėse vidinė motyvacija, išorinė motyvacija ir amotyvacija sportuoti yra panaši, reikšmingų rezultatų skirtumų tarp grupių nenustatyta. Lyginant grupių tyrimo rezultatus motyvacijos subskalėse, nustatyta, kad vyresniųjų (16–17 m.) tinklininkų išorinės motyvacijos – nesąmoningai priimto išorinio reguliavimo raiška – statistiškai reikšmingai aukštesnė nei jaunesnių tinklininkų grupėje. Galima teigti, kad vyresni tinklininkai jaučia didesnį spaudimą iš išorės būti geresnės fizinės formos. 3. Tyrimu nustatyta, kad tiek paplūdimio tinklininkų, tiek salės tinklininkų vidinė motyvacija, išorinė motyvacija ir amotyvacija sportuoti yra panaši, reikšmingų rezultatų skirtumų tarp skirtingų sporto šakų sportininkų nenustatyta. Tinklininkai, neatsižvelgiant į amžių, lytį ir sporto šaką (salės ar paplūdimio tinklinis), sportuoja labiau vedami vidinės motyvacijos nei išorinės (rezultatų skirtumas statistiškai labai ryškus).